S-191/2016

Mál þetta, sem tekið var til dóms 9. ágúst síðastliðinn, er höfðað með ákæru lögreglustjórans á höfuðborgarsvæðinu, útgefinni 17. maí 2016, á hendur Þ-kk-þgf M-kk-þgf, kennitala 000000-0000, Álfhólsvegi 143a, Kópavogi, “fyrir líkamsárás, með því að hafa miðvikudaginn 29. júlí 2015, í strætisvagni sem var á ferð í grennd við Álfhólsveg í Kópavogi, veist að A, tekið hann hálstaki og hert að öndunarvegi svo að hann missti meðvitund, allt með þeim afleiðingum að hann hlaut yfirborðsáverka á hálsi. Telst þetta varða við 217. gr. almennra hegningarlaga nr. 19/1940. Þess er krafist að ákærði verði dæmdur til refsingar og greiðslu alls sakarkostnaðar.“

Mál númer S-223/2016 var sameinað þessu máli, sbr. heimild 1. mgr. 169. gr. laga nr. 88/2008 um meðferð sakamála. Málið er höfðað með ákæru lögreglustjórans á höfuðborgarsvæðinu, útgefinni 5. júlí síðastliðinn, á hendur ákærða fyrir eftirtalin brot:

I

„fyrir þjófnað, með því að hafa fimmtudaginn 19. maí [2016] stolið tveimur rafmagnsvespum fyrir utan Salalaug í Kópavogi, með því að fjarlægja þær af vettvangi og koma fyrir í bakgarði heimilis síns að Álfhólsvegi 143 a í Kópavogi. (007-2016-28746)

Telst þetta varða við 244. gr. almennra hegningarlaga nr. 19/1940.

II

Fyrir rán, með því að hafa miðvikudaginn 25. maí 2016, við strætóskýli að Nýbýlavegi, á móts við Álfabrekku í Kópavogi, veist að B og hótað, með því að ota að honum kúbeini sem hann hafði í hendi og segja til hans „þú veist hvernig þetta er“, en í kjölfarið afhenti B honum úlpu sína, veski og Iphone 5c snjallsíma. (007-2016-30124)

Telst þetta varða við 252. gr. almennra hegningarlaga nr. 19/1940.

III

Fyrir nytjastuld, með því að hafa fimmtudaginn 26. maí 2016 ekið rafmagnsvespu í heimildarleysi eftir Njálsgötu í Reykjavík, þar sem lögregla stöðvaði aksturinn. (007-2016-30424)

Telst þetta varða við 1. mgr. 259. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Ákærði játaði sök í þinghaldi 9. ágúst síðastliðinn og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði krefst vægustu refsingar sem lög frekast leyfa og að gæsluvarðhald sem hann hefur sætt frá 26. maí síðastliðinn komi til frádráttar dæmdri refsingu að fullri dagatölu. Þá krefst verjandi ákærða þess að sakarkostnaður verði greiddur úr ríkissjóði, þar með talin þóknun vegna vinnu verjanda á rannsóknarstigi og fyrir dómi.

Ákærði hefur játað brot sín skýlaust. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákærum.

Ákærði, sem fæddur er í [...], á að baki nokkurn sakarferil. Með dómi 11. mars 2015 var ákærða gert að sæta sex mánaða fangelsi fyrir brot gegn 252. gr. almennra hegningarlaga, en fullnustu refsingarinnar var frestað skilorðsbundið í tvö ár. Þá var ákærði með dómi 14. október 2015 sakfelldur fyrir brot gegn 252. gr., 1. mgr. 257. gr. og 1. mgr. 259. gr. og 244. gr. almennra hegningarlaga, umferðarlögum og lögum um ávana- og fíkniefni og gert að sæta fangelsi í níu mánuði. Var fullnustu refsingarinnar frestað skilorðsbundið í tvö ár. Var dómurinn hegningarauki við fyrrnefndan dóm frá 11. mars 2015. Með dómi 18. mars 2016 var ákærða gert að sæta fangelsi í 10 mánuði fyrir brot gegn vopnalögum, áfengislögum, lögum um ávana- og fíkniefni og umferðarlögum. Var sá dómur hegningarauki við dóminn frá 14. október 2015.

Brot ákærða sem tilgreint er í ákæru lögreglustjórans á höfuðborgarsvæðinu 17. maí 2016 er hegningarauki við dóm Héraðsdóms Reykjaness 14. október 2015. Með brotum þeim sem tilgreind eru í ákæru 5. júlí 2016 hefur ákærði á hinn bóginn rofið skilorð samkvæmt dómi Héraðsdóms Reykjavíkur 18. mars 2016. Samkvæmt þessu og með vísan til 60. gr. almennra hegningarlaga ber að taka fyrrgreindan dóm 18. mars 2016 upp og ákveða ákærða refsingu í einu lagi, sbr. 77. og 78. gr. almennra hegningarlaga nr. 19/1940. Ákærði er ungur að árum og hefur játað brot sín. Ber að virða það honum til málsbóta. Þykir refsing ákærða hæfilega ákveðin fangelsi í 18 mánuði. Fært þykir að skilorðsbinda 15 mánuði af refsingu ákærða svo sem nánar greinir í dómsorði.

Samkvæmt 1. mgr. 218. gr. laga nr. 88/2008 um meðferð sakamála ber að dæma ákærða til að greiða sakarkostnað málsins svo sem greinir í dómsorði. Þóknun skipaðs verjanda ákærða, G-kk-ef S-x-x R-kk-ef hdl., sem ákveðin er í einu lagi fyrir vinnu hans á rannsóknarstigi og fyrir dómi, er ákveðin að meðtöldum virðisaukaskatti.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærði, Þ-kk-nf M-kk-nf, sæti fangelsi í 18 mánuði en fresta skal fullnustu 15 mánaða af refsingunni og sá hluti hennar falla niður að liðnum þremur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Gæsluvarðhald sem ákærði hefur sætt frá 26. maí 2016 komi til frádráttar refsingu ákærða að fullri dagatölu.

Ákærði greiði þóknun skipaðs verjanda síns, G-kk-ef S-x-x R-kk-ef hdl., 768.800 krónur og 36.000 krónur í annan sakarkostnað.

J-kk-nf H-kk-nf